**Subjekti ja objekti**

**Etsi lauseista subjektit. HUOM! Kaikissa lauseissa ei ole subjektia.**

Rikoksen tutkintaa johtaa poliisi.

Poliisi näytti meille kuvaa kadonneesta autosta.

Poliisi ajoi paikalle poliisiautolla.

Poliisi kutsuttiin paikalle.

Poliisi on arvostettu ammatti.

Paikalle saapui pian kolme poliisia.

Torilla oli samaan aikaan paljon nuoria ihmisiä.

**Etsi lauseista objektit. Kaikissa lauseissa ei ole objektia.**

Testasimme tänään Markon tietokonetta.

Tietokone pitäisi korjata.

Osaatko sinä poistaa viruksia?

Meidän pitää poistaa tietokoneesta ensin kaikki ohjelmistot.

Pyysimme apua Teemulta, koska hänet tunnetaan mahtavana tietokone-eksperttinä.

Ehkä pitää odottaa Teemua, hän voi auttaa meitä.

Kaukana merellä näkyy laiva.

Kaukana merellä voi nähdä laivan.

**Mitä ovat alleviivatut sanat?**

Lapset leikkivät pihalla.

Lapsia leikkii pihalla.

Pihalla leikkii lapsia.

Pihalla kiusataan lapsia.

Pihalla lapset huutavat kovalla äänellä.

He ovat vasta lapsia.

Eilen lapset olivat pihalla ihan hiljaa.

Kohta lapset täytyy kutsua sisälle.

Äiti etsii lapsia pihalta.

**Etsi tekstistä subjektit ja objektit.**

***Hyökyaalto* vai *tsunami*?**

Joulukuun lopulla 2004 miljoonat ihmiset oppivat surullisella tavalla uuden sanan: *tsunami*. Vedenalaisen maanjäristyksen nostattama hyökyaalto pyyhkäisi hetkessä tieltään satoja rakennuksia, kulkuneuvoja, teitä, kasveja, eläimiä ja ihmisiä Intian valtameren rannikoilla. Tapahtuma aiheutti valtavia tuhoja laajoilla alueilla.

*Tsunami* tulee japanin kielestä, ja se on oikeastaan yhdyssana. Alkuosa *tsu* tarkoittaa satamaa, jälkiosa *nami* aaltoa. Japanin saaret sijaitsevat seismisesti aktiivisella alueella, ja siellä vedenalaisen maanjäristyksen tai tulivuorenpurkauksen nostattamat tuhoisat aallot ovat aina tuttuja ja pelättyjä.

Samaa sanaa on alettu käyttää monissa muissakin kielissä, mm. amerikanenglannissa. Sana ei kuitenkaan kuulu jokamiehen sanavarastoon, ja eräässä tapauksessa tsunamivaroituksen saanut kaupunki ei osannut varautua uhkaavaan vaaraan, kun päivystäjä ei ymmärtänyt *tsunami*-sanan merkitystä.

Suomalaisena sanana *tsunami* tuli käyttöön 1900-luvun jälkipuoliskolla, ja sillä tarkoitetaan erityisesti Tyynenmeren alueella esiintyviä, seismisistä ilmiöistä johtuvia aaltoja. Suomenkielisessä kirjallisuudessa niitä esiteltiin kyllä jo yli sata vuotta sitten, mutta silloin puhuttiin merenjäristyksistä ja niiden nostattamista aalloista käyttämättä näistä mitään erityistä termiä.

*Hyökyaalto* on suomalainen murresana, joka on tullut kirjakieleen 1800-luvulla. Alun perin se tarkoitti rajun tuulen nostattamaa myrskyaaltoa tai rantaan lyövää maininkia. Mitäpä muuta se Suomen oloissa voisikaan tarkoittaa? 1900-luvun alkupuolella samaa sanaa alettiin käyttää myös tsunamin merkityksessä. Vanhan taustansa vuoksi hyökyaalto on kuitenkin monitulkintainen sana. Termimäinen *tsunami* kertoo tarkemmin, mistä esim. vuoden 2004 katastrofissa oli kysymys.

Suomessa ei ole tsunameja, mutta nykyään suomalaiset voivat suurin joukoin matkailla siellä, missä on tsunameja. *Tsunami* on tullut meille jäädäkseen.

(Kaisa Häkkinen, Tiede 2/2005)